Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 638/2004 σχετικά με τις κοινοτικές στατιστικές για τις συναλλαγές αγαθών μεταξύ κρατών μελών, όσον αφορά την ανάθεση στην Επιτροπή κατ’ εξουσιοδότηση αρμοδιοτήτων και εκτελεστικών αρμοδιοτήτων για τη θέσπιση ορισμένων μέτρων, την κοινοποίηση πληροφοριών από την τελωνειακή διοίκηση, την ανταλλαγή εμπιστευτικών δεδομένων μεταξύ κρατών μελών και τον ορισμό της στατιστικής αξίας /* COM/2013/0578 final - 2013/0278 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η Συνθήκη για τη λειτουργία της Ευρωπαϊκής Ένωσης (ΣΛΕΕ) κάνει διάκριση μεταξύ, αφενός, των αρμοδιοτήτων οι οποίες ανατίθενται στην Επιτροπή για την έκδοση μη νομοθετικών πράξεων γενικής ισχύος που συμπληρώνουν ή τροποποιούν ορισμένα μη ουσιώδη στοιχεία της νομοθετικής πράξης, όπως προβλέπεται στο άρθρο 290 παράγραφος 1 της ΣΛΕΕ (κατ’ εξουσιοδότηση πράξεις), και, αφετέρου, των εκτελεστικών αρμοδιοτήτων που ανατίθενται στην Επιτροπή, όταν απαιτούνται ενιαίες προϋποθέσεις για την εκτέλεση των νομικά δεσμευτικών πράξεων της Ένωσης, όπως προβλέπεται στο άρθρο 291 παράγραφος 2 της ΣΛΕΕ (εκτελεστικές πράξεις). Βάσει της έγκρισης του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή [1] , η Επιτροπή δεσμεύτηκε[2] να επανεξετάσει, με βάση τα κριτήρια που ορίζονται στη Συνθήκη, τις νομοθετικές πράξεις που περιέχουν επί του παρόντος αναφορές στην κανονιστική διαδικασία με έλεγχο. Ο γενικός στόχος είναι, μέχρι το τέλος της έβδομης θητείας του Κοινοβουλίου (Ιούνιος 2014), να έχουν αποσυρθεί από όλες τις νομοθετικές πράξεις όλες οι διατάξεις που αφορούν την κανονιστική διαδικασία με έλεγχο. Στο πλαίσιο της ευθυγράμμισης του κανονισμού (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Mαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91[3], με τους νέους κανόνες της ΣΛΕΕ, οι εκτελεστικές αρμοδιότητες που εκχωρήθηκαν στην Επιτροπή βάσει του εν λόγω κανονισμού θα πρέπει να διατηρηθούν, με την ανάθεση στην Επιτροπή της αρμοδιότητας να εκδίδει κατ’ εξουσιοδότηση πράξεις και/ή εκτελεστικές πράξεις. Επιπλέον, προτείνονται ορισμένες άλλες αλλαγές προκειμένου να βελτιωθεί η παραγωγή στατιστικών για τις συναλλαγές εντός της ΕΕ. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Ζητήθηκε η γνώμη της επιτροπής για τις στατιστικές των συναλλαγών αγαθών μεταξύ κρατών μελών και της ευρωπαϊκής επιτροπής του στατιστικού συστήματος. Δεν κρίθηκε αναγκαίο να γίνει εκτίμηση επιπτώσεων. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Σύνοψη των προτεινόμενων ενεργειών · (i) Ευθυγράμμιση Στόχος της παρούσας πρότασης είναι η τροποποίηση του κανονισμού (ΕΚ) αριθ. 638/2004, έτσι ώστε να ευθυγραμμιστεί με το νέο θεσμικό πλαίσιο. Ειδικότερα, στόχος είναι να προσδιοριστούν οι αρμοδιότητες που ανατίθενται στην Επιτροπή και να καθοριστεί η κατάλληλη διαδικασία για τη θέσπιση μέτρων βάσει των αρμοδιοτήτων αυτών. Όσον αφορά τον κανονισμό (ΕΚ) αριθ. 638/2004, προτείνεται να ανατεθεί στην Επιτροπή η αρμοδιότητα να εκδίδει κατ’ εξουσιοδότηση πράξεις όσον αφορά τη θέσπιση διαφορετικών ή ιδιαίτερων διατάξεων για ειδικά εμπορεύματα ή ειδική κυκλοφορία, την προσαρμογή της περιόδου αναφοράς, την προσαρμογή των ποσοστών κάλυψης του Intrastat, τον προσδιορισμό προϋποθέσεων για τον καθορισμό των κατώτατων ορίων που αναφέρονται στο άρθρο 10 παράγραφος 4, τον καθορισμό των προϋποθέσεων για την απλούστευση των πληροφοριών που πρέπει να υποβάλλονται για ήσσονος σημασίας μεμονωμένες συναλλαγές, τον καθορισμό των συγκεντρωτικών στοιχείων και τον καθορισμό των κριτηρίων με τα οποία πρέπει να συμμορφώνονται τα αποτελέσματα των εκτιμήσεων. Επιπροσθέτως, προτείνεται να ανατεθούν στην Επιτροπή εκτελεστικές αρμοδιότητες που θα της επιτρέπουν να θεσπίζει, σύμφωνα με τη διαδικασία εξέτασης που προβλέπεται στο άρθρο 5 του κανονισμού (ΕΕ) αριθ. 182/2011, διατάξεις για τη συλλογή πληροφοριών Intrastat, ιδίως όσον αφορά τους κωδικούς που πρέπει να χρησιμοποιούνται, τεχνικές διατάξεις για την κατάρτιση ετήσιων στατιστικών των εμπορικών συναλλαγών με βάση τα χαρακτηριστικά των επιχειρήσεων και οιαδήποτε απαραίτητα μέτρα για τη διασφάλιση της ποιότητας των στατιστικών που διαβιβάζονται σύμφωνα με τα ποιοτικά κριτήρια. · (ii) Άλλες τροποποιήσεις Λόγω της απλούστευσης των τελωνειακών καθεστώτων απελευθέρωσης δεν διατίθενται πλέον, σε επίπεδο τελωνείων, στατιστικά στοιχεία για τα εμπορεύματα που τίθενται υπό τελωνειακό καθεστώς μεταποίησης. Για να εξασφαλισθεί η ποιότητα και η κάλυψη των στατιστικών για το εμπόριο εντός της ΕΕ, προτείνεται να συγκεντρώνονται στοιχεία σχετικά με τις μετακινήσεις των εν λόγω εμπορευμάτων μέσω του συστήματος Intrastat. Επιπλέον, οι πιο εκτεταμένες ανταλλαγές εμπιστευτικών δεδομένων μεταξύ των αρμόδιων εθνικών αρχών των κρατών μελών θα μπορούσαν να συμβάλουν στη βελτίωση της ποιότητας των στατιστικών για το εμπόριο εντός της ΕΕ και της αποτελεσματικότητας του συστήματος. Οι ανταλλαγές αυτές θα πρέπει, κατά συνέπεια, να επιτρέπονται ρητώς, αλλά μόνο για στατιστικούς σκοπούς. Είναι απαραίτητη η θέσπιση ενιαίου ορισμού της παραμέτρου «στατιστική αξία» για το σύνολο των στατιστικών για τις συναλλαγές αγαθών σε επίπεδο Ένωσης. Συνεπώς προτείνεται να ευθυγραμμιστεί ο σημερινός ορισμός αυτής της παραμέτρου των στατιστικών για το εμπόριο εντός της ΕΕ με εκείνον που χρησιμοποιείται για τις στατιστικές για το εμπόριο εκτός της ΕΕ. · (iii) Εξορθολογισμός του ευρωπαϊκού στατιστικού συστήματος Στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές[4] το ευρωπαϊκό στατιστικό σύστημα (EΣΣ) ορίζεται ως σύμπραξη μεταξύ της ενωσιακής στατιστικής αρχής, που είναι η Επιτροπή (Eurostat), και των εθνικών στατιστικών υπηρεσιών (ΕΣΥ) και των άλλων εθνικών αρχών που είναι αρμόδιες σε κάθε κράτος μέλος για την ανάπτυξη, την παραγωγή και τη διάδοση των ευρωπαϊκών στατιστικών. Η επιτροπή του ευρωπαϊκού στατιστικού συστήματος (ΕΕΣΣ), η οποία θεσπίστηκε με το άρθρο 7 του κανονισμού (ΕΚ) αριθ. 223/2009, θεωρείται ως η γενική επιτροπή στο πλαίσιο του ΕΣΣ. Αποστολή της είναι να επικουρεί την Επιτροπή στην άσκηση των εκτελεστικών της αρμοδιοτήτων σε ορισμένους στατιστικούς τομείς, εκτός από τον τομέα των στατιστικών για τις διεθνείς συναλλαγές αγαθών. Στον εν λόγω τομέα, η Επιτροπή επικουρείται από την επιτροπή για τις στατιστικές για τις συναλλαγές αγαθών μεταξύ κρατών μελών (επιτροπή Intrastat), σύμφωνα με το άρθρο 14 του κανονισμού (EΚ) αριθ. 638/2004. Η Επιτροπή προτείνει μια νέα δομή του EΣΣ με στόχο τη βελτίωση του συντονισμού και της σύμπραξης σε μια σαφή πυραμιδική δομή εντός του EΣΣ, στην οποία η EΕΣΣ θα αποτελεί το ανώτατο στρατηγικό όργανο. Μία πτυχή του εξορθολογισμού αυτού είναι η συγκέντρωση των αρμοδιοτήτων επιτροπολογίας στο πλαίσιο της EΕΣΣ. Τον Φεβρουάριο του 2012[5] η EΕΣΣ υποστήριξε τη νέα αυτή προσέγγιση. Συνεπώς, προτείνεται να τροποποιηθεί ο κανονισμός (ΕΚ) αριθ. 638/2004, ώστε να αντικατασταθεί η αναφορά στην επιτροπή Intastat από αναφορά στην EΕΣΣ. · Νομική βάση Το άρθρο 338 παράγραφος 1 της Συνθήκης για τη λειτουργία της Ευρωπαϊκής Ένωσης. · Επιλογή νομοθετικού μέσου Κανονισμός του Ευρωπαϊκού Κοινοβουλίου και του Συμβουλίου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της ΕΕ. 5. ΠΡΟΑΙΡΕΤΙΚΑ ΣΤΟΙΧΕΙΑ Ουδέν. · Ευρωπαϊκός Οικονομικός Χώρος Άνευ αντικειμένου. 2013/0278 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 638/2004 σχετικά με τις κοινοτικές στατιστικές για τις συναλλαγές αγαθών μεταξύ κρατών μελών, όσον αφορά την ανάθεση στην Επιτροπή κατ’ εξουσιοδότηση αρμοδιοτήτων και εκτελεστικών αρμοδιοτήτων για τη θέσπιση ορισμένων μέτρων, την κοινοποίηση πληροφοριών από την τελωνειακή διοίκηση, την ανταλλαγή εμπιστευτικών δεδομένων μεταξύ κρατών μελών και τον ορισμό της στατιστικής αξίας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Σε συνέχεια της έναρξης ισχύος της Συνθήκης για τη λειτουργία της Ευρωπαϊκής Ένωσης («η Συνθήκη»), οι εξουσίες που ανατέθηκαν στην Επιτροπή θα πρέπει να ευθυγραμμιστούν με τα άρθρα 290 και 291 της Συνθήκης. (2) Βάσει της έκδοσης του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων[6] από την Επιτροπή, η Επιτροπή δεσμεύτηκε[7] να επανεξετάσει με βάση τα κριτήρια που ορίζονται στη Συνθήκη, τις νομοθετικές πράξεις που περιέχουν επί του παρόντος αναφορές στην κανονιστική διαδικασία με έλεγχο. (3) O κανονισμός (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91[8] του Συμβουλίου αναθέτει στην Επιτροπή την αρμοδιότητα να εκτελεί ορισμένες διατάξεις του εν λόγω κανονισμού. (4) Στο πλαίσιο της ευθυγράμμισης του κανονισμού (ΕΚ) αριθ. 638/2004 με τους νέους κανόνες της Συνθήκης, οι εκτελεστικές αρμοδιότητες που έχουν παραχωρηθεί προς το παρόν στην Επιτροπή θα πρέπει να προβλέπονται μέσω της ανάθεσης στην Επιτροπή της αρμοδιότητας έκδοσης κατ' εξουσιοδότηση πράξεων και εκτελεστικών πράξεων. (5) Προκειμένου να καλύπτονται ικανοποιητικά οι ανάγκες των χρηστών για στατιστικές πληροφορίες χωρίς να επιβαρύνονται υπερβολικά οι οικονομικοί φορείς και προκειμένου να ληφθούν υπόψη οι αλλαγές που απαιτούνται για λόγους μεθοδολογίας και η ανάγκη σύστασης αποτελεσματικού συστήματος για τη συλλογή των στοιχείων και την κατάρτιση των στατιστικών, θα πρέπει να ανατεθεί στην Επιτροπή η αρμοδιότητα έκδοσης πράξεων, σύμφωνα με το άρθρο 290 της Συνθήκης, όσον αφορά τη θέσπιση διαφορετικών ή ιδιαίτερων διατάξεων για ειδικά εμπορεύματα ή ειδική κυκλοφορία, την προσαρμογή της περιόδου αναφοράς, την προσαρμογή των ποσοστών κάλυψης του Intrastat, τον προσδιορισμό προϋποθέσεων για τον καθορισμό των κατώτατων ορίων που αναφέρονται στο άρθρο 10 παράγραφος 4, τον καθορισμό προϋποθέσεων για την απλούστευση των πληροφοριών που πρέπει να υποβάλλονται για ήσσονος σημασίας μεμονωμένες συναλλαγές, τον ορισμό των συγκεντρωτικών στοιχείων και τον καθορισμό των κριτηρίων με τα οποία πρέπει να συμμορφώνονται τα αποτελέσματα των εκτιμήσεων. (6) Είναι ιδιαίτερα σημαντικό να διεξαγάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες, συμπεριλαμβανομένων και εκείνων σε επίπεδο εμπειρογνωμόνων. Η Επιτροπή, κατά την επεξεργασία και κατάρτιση των κατ’ εξουσιοδότηση πράξεων, θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (7) Η Επιτροπή θα πρέπει να μεριμνά, ώστε οι εν λόγω κατ’ εξουσιοδότηση πράξεις να μην συνεπάγονται σημαντική πρόσθετη διοικητική επιβάρυνση για τα κράτη μέλη και τους συμμετέχοντες στην έρευνα. (8) Προκειμένου να εξασφαλιστεί ο ομοιόμορφος χαρακτήρας των προϋποθέσεων εφαρμογής του κανονισμού (ΕΚ) αριθ. 638/2004, θα πρέπει να ανατεθούν στην Επιτροπή εκτελεστικές αρμοδιότητες, ώστε να μπορεί να θεσπίζει διατάξεις για τη συλλογή στοιχείων, ιδίως όσον αφορά τους κωδικούς που πρέπει να χρησιμοποιούνται, τις τεχνικές διατάξεις για την κατάρτιση των ετήσιων στατιστικών των εμπορικών συναλλαγών με βάση τα επιχειρηματικά χαρακτηριστικά και οιαδήποτε απαραίτητα μέτρα για τη διασφάλιση της ποιότητας των στατιστικών που διαβιβάζονται σύμφωνα με τα ποιοτικά κριτήρια. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011. (9) Η επιτροπή στατιστικών για τις συναλλαγές αγαθών μεταξύ των κρατών μελών (επιτροπή Intrastat), που αναφέρεται στο άρθρο 14 του κανονισμού (ΕΚ) αριθ. 638/2004, συμβουλεύει και επικουρεί την Επιτροπή κατά την άσκηση των εκτελεστικών αρμοδιοτήτων της. (10) Στο πλαίσιο της στρατηγικής για μια νέα δομή του ευρωπαϊκού στατιστικού συστήματος (EΣΣ), που στόχο έχει τη βελτίωση του συντονισμού και της σύμπραξης σε μια σαφή πυραμιδική δομή εντός του EΣΣ, η επιτροπή του ευρωπαϊκού στατιστικού συστήματος (EΕΣΣ), η οποία συγκροτήθηκε με τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές[9], θα πρέπει να έχει συμβουλευτικό ρόλο και να επικουρεί την Επιτροπή στην άσκηση των εκτελεστικών της αρμοδιοτήτων. (11) Ο κανονισμός (ΕΚ) αριθ. 638/2004 πρέπει να τροποποιηθεί με την αντικατάσταση της αναφοράς στην επιτροπή Intrastat με αναφορά στην ΕΕΣΣ. (12) Λόγω της απλούστευσης των τελωνειακών καθεστώτων απελευθέρωσης δεν διατίθενται πλέον, σε επίπεδο τελωνείων, στατιστικά στοιχεία για τα εμπορεύματα που τίθενται υπό τελωνειακό καθεστώς μεταποίησης. Προκειμένου να εξασφαλίζεται η κάλυψη των εν λόγω στοιχείων, θα πρέπει να συμπεριλαμβάνονται στο σύστημα Intrastat οι μετακινήσεις των εν λόγω εμπορευμάτων. (13) Θα πρέπει να επιτρέπεται η ανταλλαγή μεταξύ κρατών μελών εμπιστευτικών δεδομένων που αφορούν στατιστικές για το εμπόριο εντός της ΕΕ, με σκοπό την αύξηση της αποτελεσματικότητας της ανάπτυξης, παραγωγής και διάδοσης ή τη βελτίωση της ποιότητας των εν λόγω στατιστικών. (14) Θα πρέπει να αποσαφηνιστεί ο ορισμός της στατιστικής αξίας και να ευθυγραμμισθεί προς τον ορισμό που χρησιμοποιείται στο πλαίσιο των στατιστικών για το εμπόριο εκτός της ΕΕ. (15) Σύμφωνα με την αρχή της αναλογικότητας, είναι αναγκαίο και σκόπιμο να θεσπιστούν κανόνες σχετικά με την κοινοποίηση πληροφοριών από την τελωνειακή διοίκηση, την ανταλλαγή εμπιστευτικών δεδομένων μεταξύ κρατών μελών και τον ορισμό της στατιστικής αξίας στον τομέα των στατιστικών για το εμπόριο εντός της ΕΕ. Ο παρών κανονισμός δεν υπερβαίνει τα αναγκαία για την επίτευξη του εν λόγω στόχου, σύμφωνα με τις διατάξεις του άρθρου 5 παράγραφος 4 της Συνθήκης για την Ευρωπαϊκή Ένωση. (16) Για να εξασφαλιστεί η ασφάλεια δικαίου, δεν θα πρέπει να επηρεαστούν από τον παρόντα κανονισμό οι διαδικασίες θέσπισης μέτρων οι οποίες άρχισαν, αλλά δεν ολοκληρώθηκαν πριν από την έναρξη ισχύος του παρόντος κανονισμού. (17) Συνεπώς, ο κανονισμός (ΕΚ) αριθ. 638/2004 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 638/2004 τροποποιείται ως εξής: 1) Στο άρθρο 3, η παράγραφος 4 αντικαθίσταται από το ακόλουθο κείμενο: «4. Ανατίθεται στην Επιτροπή η αρμοδιότητα να εκδίδει, σύμφωνα με το άρθρο 13α, κατ’ εξουσιοδότηση πράξεις που αφορούν διαφορετικές ή ιδιαίτερες διατάξεις για ειδικά εμπορεύματα ή ειδική κυκλοφορία.» 2) Το άρθρο 5 τροποποιείται ως εξής: α) Στην παράγραφο 1, διαγράφεται η λέξη «κοινοτικών». β) Η παράγραφος 2 αντικαθίσταται από το ακόλουθο κείμενο: «2. Οι στατιστικές πληροφορίες για τις αποστολές και τις αφίξεις εμπορευμάτων που αποτελούν αντικείμενο ενιαίου διοικητικού εγγράφου για τελωνειακούς ή φορολογικούς σκοπούς, παρέχονται απευθείας από τα τελωνεία στις εθνικές αρχές, τουλάχιστον μία φορά το μήνα.» γ) Παρεμβάλλεται η ακόλουθη παράγραφος 2α: «2α. Η αρμόδια τελωνειακή υπηρεσία σε κάθε κράτος μέλος, με δική της πρωτοβουλία ή κατόπιν αιτήματος της εθνικής αρχής, υποβάλλει στην εθνική αρχή κάθε διαθέσιμη πληροφορία που θα μπορούσε να βελτιώσει την ποιότητα των στατιστικών.» 3) Στο άρθρο 6, η παράγραφος 2 αντικαθίσταται από το ακόλουθο κείμενο: «2. Ανατίθεται στην Επιτροπή η αρμοδιότητα να εκδίδει, σύμφωνα με το άρθρο 13α, κατ’ εξουσιοδότηση πράξεις για την προσαρμογή της περιόδου αναφοράς, ώστε να λαμβάνεται υπόψη η σχέση με τις υποχρεώσεις που συνδέονται με τον φόρο προστιθέμενης αξίας (ΦΠΑ) και τις τελωνειακές υποχρεώσεις.» 4) Στο άρθρο 9 παράγραφος 1, το δεύτερο εδάφιο αντικαθίσταται από τα ακόλουθα: «Οι ορισμοί των στατιστικών στοιχείων που αναφέρονται στα στοιχεία ε) έως η) παρατίθενται στο παράρτημα. Η Επιτροπή θεσπίζει, μέσω εκτελεστικών πράξεων, τις διατάξεις συλλογής των εν λόγω πληροφοριών και ιδίως τους κωδικούς που πρέπει να χρησιμοποιούνται. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 14 παράγραφος 2.» 5) Προστίθεται το ακόλουθο άρθρο 9α: «Άρθρο 9a Ανταλλαγή εμπιστευτικών δεδομένων Η ανταλλαγή εμπιστευτικών δεδομένων, όπως ορίζεται στο άρθρο 3 παράγραφος 7 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, για τις ευρωπαϊκές στατιστικές(*), επιτρέπεται μόνο για στατιστικούς σκοπούς, μεταξύ των αντίστοιχων εθνικών αρχών κάθε κράτους μέλους, όταν η ανταλλαγή χρησιμεύει για την αποτελεσματική κατάρτιση, παραγωγή και διάδοση ευρωπαϊκών στατιστικών όσον αφορά τις συναλλαγές αγαθών μεταξύ κρατών μελών ή τη βελτίωση της ποιότητάς τους. Οι εθνικές αρχές που λαμβάνουν εμπιστευτικά δεδομένα τα επεξεργάζονται με εμπιστευτικό τρόπο και τα χρησιμοποιούν αποκλειστικά για στατιστικούς σκοπούς.» (*) ΕΕ L 87 της 31.3.2009, σ. 164.» 6) Το άρθρο 10 τροποποιείται ως εξής: α) Στην παράγραφο 3, το δεύτερο εδάφιο αντικαθίσταται από το ακόλουθο κείμενο: «Ανατίθεται στην Επιτροπή η αρμοδιότητα να εκδίδει, σύμφωνα με το άρθρο 13α, κατ’ εξουσιοδότηση πράξεις για την προσαρμογή των ποσοστών κάλυψης του Intrastat στις τεχνικές και οικονομικές εξελίξεις και εφόσον είναι δυνατόν να μειώνει τα εν λόγω ποσοστά, διασφαλίζοντας ταυτόχρονα τη συμμόρφωση των στατιστικών με τους ισχύοντες δείκτες ποιότητας και τα πρότυπα». β) Στην παράγραφο 4, το δεύτερο εδάφιο αντικαθίσταται από το ακόλουθο κείμενο: «Ανατίθεται στην Επιτροπή η αρμοδιότητα να εκδίδει, σύμφωνα με το άρθρο 13α, κατ’ εξουσιοδότηση πράξεις για τον προσδιορισμό των προϋποθέσεων για τον καθορισμό των εν λόγω κατώτατων ορίων.» γ) Η παράγραφος 5 αντικαθίσταται από το ακόλουθο κείμενο: «5. Τα κράτη μέλη δύνανται, υπό ορισμένους όρους που πληρούν τις απαιτήσεις ποιότητας, να απλουστεύουν τις πληροφορίες που πρέπει να υποβάλλονται για ήσσονος σημασίας μεμονωμένες συναλλαγές. Ανατίθεται στην Επιτροπή η αρμοδιότητα να εκδίδει, σύμφωνα με το άρθρο 13α, κατ’ εξουσιοδότηση πράξεις για τον καθορισμό αυτών των προϋποθέσεων. » 7) Το άρθρο 12 τροποποιείται ως εξής: α) Στην παράγραφο 1, το στοιχείο α) αντικαθίσταται από το ακόλουθο κείμενο: «α) 40 ημερολογιακές ημέρες μετά το τέλος του μήνα αναφοράς για τα συγκεντρωτικά αποτελέσματα που καθορίζονται από την Επιτροπή. Ανατίθεται στην Επιτροπή η αρμοδιότητα να εκδίδει, σύμφωνα με το άρθρο 13α, κατ’ εξουσιοδότηση πράξεις για τον καθορισμό των εν λόγω συγκεντρωτικών αποτελεσμάτων.» β) Η παράγραφος 2 αντικαθίσταται από το ακόλουθο κείμενο: «2. Τα κράτη μέλη ανακοινώνουν στην Επιτροπή (Eurostat) τα μηνιαία αποτελέσματα που καλύπτουν το σύνολο των συναλλαγών τους σε εμπορεύματα, κάνοντας, ενδεχομένως, χρήση εκτιμήσεων, όπου είναι απαραίτητο. Η Επιτροπή εξουσιοδοτείται να εκδίδει, σύμφωνα με το άρθρο 13α, κατ’ εξουσιοδότηση πράξεις προκειμένου να καθορίζει τα κριτήρια με τα οποία πρέπει να συνάδουν τα αποτελέσματα των εκτιμήσεων.» γ) Στην παράγραφο 4, το τρίτο εδάφιο αντικαθίσταται από το ακόλουθο κείμενο: «Η Επιτροπή θεσπίζει, με εκτελεστικές πράξεις, τις τεχνικές διατάξεις για την κατάρτιση των εν λόγω στατιστικών. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 14 παράγραφος 2.» 8) Στο άρθρο 13, η παράγραφος 4 αντικαθίσταται από το ακόλουθο κείμενο: «4. Η Επιτροπή θεσπίζει, με εκτελεστικές πράξεις, όλα τα αναγκαία μέτρα για τη διασφάλιση της ποιότητας των στατιστικών που διαβιβάζονται σύμφωνα με τα ποιοτικά κριτήρια. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 14 παράγραφος 2.» 9) Προστίθεται το ακόλουθο άρθρο 13α: «Άρθρο 13 a Άσκηση κατ' ανάθεση αρμοδιοτήτων 1. Ανατίθεται στην Επιτροπή η αρμοδιότητα έκδοσης κατ’ εξουσιοδότηση πράξεων υπό τις προϋποθέσεις του παρόντος άρθρου. 2. Κατά την άσκηση των αρμοδιοτήτων που ανατίθενται στην Επιτροπή βάσει του άρθρου 3 παράγραφος 4, του άρθρου 6 παράγραφος 2, του άρθρου 10 παράγραφοι 3, 4 και 5 και του άρθρου 12 παράγραφος 1 στοιχείο α) και παράγραφος 2, η Επιτροπή μεριμνά ούτως ώστε οι κατ’ εξουσιοδότηση πράξεις να μην συνεπάγονται σημαντική πρόσθετη διοικητική επιβάρυνση για τα κράτη μέλη και τους συμμετέχοντες στην έρευνα. 3. Η αρμοδιότητα έγκρισης κατ’ εξουσιοδότηση πράξεων κατά την έννοια του άρθρου 3 παράγραφος 4, του άρθρου 6 παράγραφος 2, του άρθρου 10 παράγραφοι 3, 4 και 5 και του άρθρου 12 παράγραφος 1 στοιχείο α) και παράγραφος 2, ανατίθεται στην Επιτροπή επ' αόριστον από τις [(Publication office: please insert the exact date of the entry into force of the amending Regulation)]. 4. Η ανάθεση αρμοδιότητας που προβλέπεται στο άρθρο 3 παράγραφος 4, στο άρθρο 6 παράγραφος 2, στο άρθρο 10 παράγραφοι 3, 4 και 5 και στο άρθρο 12 παράγραφος 1 στοιχείο α) και παράγραφος 2 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης θέτει τέλος στην ανάθεση της αρμοδιότητας που προσδιορίζεται στην εν λόγω απόφαση. Η εν λόγω απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των κατ’ εξουσιοδότηση πράξεων που ήδη ισχύουν. 5. Μόλις η Επιτροπή εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 6. Κατ’ εξουσιοδότηση πράξη που εκδίδεται δυνάμει του άρθρου 3 παράγραφος 4, του άρθρου 6 παράγραφος 2, του άρθρου 10 παράγραφοι 3, 4 και 5 και του άρθρου 12 παράγραφος 1 στοιχείο α) και παράγραφος 2, τίθεται σε ισχύ μόνο εφόσον δεν διατυπωθεί ένσταση ούτε από το Ευρωπαϊκό Κοινοβούλιο ούτε από το Συμβούλιο εντός προθεσμίας δύο μηνών από την κοινοποίηση της πράξης στο Ευρωπαϊκό Κοινοβούλιο και το Συμβούλιο ή εφόσον, πριν από τη λήξη της προθεσμίας αυτής, τόσο το Ευρωπαϊκό Κοινοβούλιο όσο και το Συμβούλιο ενημερώσουν την Επιτροπή ότι δεν πρόκειται να προβάλουν ένσταση. Η εν λόγω προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου.» 10) Το άρθρο 14 αντικαθίσταται από το ακόλουθο κείμενο: ««Άρθρο 14 Επιτροπή ευρωπαϊκού στατιστικού συστήματος 1. Η Επιτροπή επικουρείται από την επιτροπή ευρωπαϊκού στατιστικού συστήματος που συστάθηκε με τον κανονισμό (ΕΚ) αριθ. 223/2009. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή(*). 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ . 182/2011 . ___ ΕΕ L 55 της 28.2.2011, σ. 13.» 11) Στο παράρτημα, το σημείο 3 β) αντικαθίσταται από το ακόλουθο κείμενο: «β) η στατιστική αξία, δηλαδή η αξία που υπολογίζεται στα εθνικά σύνορα των κρατών μελών. Βασίζεται στο φορολογητέο ποσό ή, ανάλογα με την περίπτωση, η αξία που το αντικαθιστά. Περιλαμβάνει μόνο τις συναφείς δαπάνες (ναύλος, ασφάλεια) στην περίπτωση των αποστολών, στο τμήμα της διαδρομής που βρίσκεται επί του εδάφους του κράτους μέλους αποστολής και, στην περίπτωση των αφίξεων, στο τμήμα της διαδρομής που βρίσκεται εκτός του εδάφους του κράτους μέλους άφιξης. Πρόκειται για την αξία fob (ελεύθερο επί του πλοίου), για τις αποστολές, και για την αξία cif (κόστος, ασφάλεια και ναύλος), για τις αφίξεις.» Άρθρο 2 Ο παρών κανονισμός δεν επηρεάζει τις διαδικασίες θέσπισης μέτρων που προβλέπονται στον κανονισμό (ΕΚ) αριθ. 638/2004, οι οποίες έχουν ξεκινήσει, αλλά δεν έχουν ολοκληρωθεί, πριν από τη θέση σε ισχύ του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 55 της 28.2.2011, σ. 13. [2] ΕΕ L 55 της 28.2.2011, σ. 19. [3] ΕΕ L 102 της 7.4.2004, σ. 1. [4] ΕΕ L 87 της 31.3.2009, σ. 164. [5] 12η συνεδρίαση της EΕΣΣ, 12 Φεβρουαρίου 2012. [6] ΕΕ L 55 της 28.2.2011, σ. 13. [7] ΕΕ L 55 της 28.2.2011, σ. 19. [8] ΕΕ L 102 της 7.4.2004, σ.1. [9] ΕΕ L 87 της 31.3.2009, σ. 164.